b'\n_START_ARTICLE_\nTeoderik II.\n_START_SECTION_\n\xc5\xbdivljenjepis\n_START_PARAGRAPH_\nPo o\xc4\x8detovi smrti leta 595 je \xc5\xa1e kot otrok postal kralj Guntramove kraljevine Burgundije z glavnim mestom v Orl\xc3\xa9ansu, njegov starej\xc5\xa1i brat Teodebert II. pa je dobil o\xc4\x8detovo kraljevino Austrazijo z glavnim mestom Metzu. Vladal je tudi mestom (civitates) Toulouse, Agen, Nantes, Angers, Saintes, Angoul\xc3\xaame, P\xc3\xa9rigueux, Blois, Chartres, in Le Mans. Do polnoletnosti je v njegovem imenu vladala njegova babica Brunhilda, ki jo je leta 599 iz Austrazije izgnal njegov brat Teodebert II.._NEWLINE_Leta 596 sta kralj Neustrije Klotar II. in njegova mati Fredegunda zavzela Pariz, ki naj bi bil skupen obema kraljevinama. Fredegunda, takrat regentka svojemu sinu, je poslala vojsko v Laffaux, kjer je porazila armadi Teodeberta in Teoderika._NEWLINE_Teoderik je pod vplivom svoje babice leta 599 napadel svojega brata Teodeberta in ga porazil pri Sensu, vendar sta pred nevarnostjo s strani Klotarja sklenila zavezni\xc5\xa1tvo. Skupaj sta nadaljevala boj proti Nevstriji in leta 600 porazila Klotarja pri Dormellesu (blizu Montereau-ja) v Orvanne. Razdelila sta si ozemlje med Seno in Oiso, Teoderik je dobil obmo\xc4\x8dje med Seno in Loaro vklju\xc4\x8dno z mejo z Bretanijo. Skupaj sta vojevala tudi v Gaskonji, ki sta si jo pokorila in za vojvodo postavila Genialisa._NEWLINE_Vendar sta \xc5\xbee kmalu prekri\xc5\xbeala oro\xc5\xbeje tudi med sabo in Teoderik je porazil Teodeberta pri \xc3\x89tampesu. Na Teoderikovo kraljestvo je leta 605 vdrl s svojo vojsko Klotar in njegov majordom Landrik ter Klotarjev sin Meroveh. Teoderik je na bojno polje poslal svojega majordoma Bertoalda s 300 mo\xc5\xbemi. V spopadu pri \xc3\x89tampesu bllizu Loueta je Teoderik bitko sicer dobil, ubit pa je bil majordom Bertoald, ki ga je nasledil [[Protadij]. Ta je bil ljubimec Brunhilde in je kot poveljnik vojske spodbujal vojno z Avstrazijo, \xc4\x8demur je nasprotovalo Teoderikovo plemstvo in ga umorilo. Leta 610 je izgubil Alzacijo, Saintois, Turingijo in \xc5\xa0ampanjo v korist svojega brata. Njegovo vojsko vzhodno od pogorja Jura so mo\xc4\x8dno porazili Alemani. Nato je leta 611 dobil spopad s Teodebertom pri Toulu in leta 612 pri Tolbiacu. V tej bitki je ujel be\xc5\xbee\xc4\x8dega brata Teodeberta in ga predal babici Brunhildi. Ta naj bi ga dala v samostan, kjer je bil umorjen._NEWLINE_Teuoderik je konec leta 613 umrl za gri\xc5\xbeo v glavnem mestu Avstrazije Metzu, ko se je pripravljal na vojno s svojimi dolgoletnim sovra\xc5\xbenikom Klotarjem.'